മോറയ്ക്കാല പള്ളിമുകള് കോളനി നിവാസികളും മലയിടിച്ചില് ഭീതിയില് പള്ളിക്കര: കുന്നത്തുനാട് പഞ്ചായത്തിലെ ചായ്ക്കോത്ത്മല കോളനിക്ക് പിന്നാലെ മോറയ്ക്കാല പള്ളിമുകള് കോളനിക്കു സമീപമുള്ള മലയും മണ്ണിടിച്ചില് ഭീഷണിയില്.മഴക്കാലം ആരംഭിച്ചതോടെ മണ്തിട്ടകള് ഓരോന്നായി നിലം പതിക്കുകയാണ്. ഇവിടെ വര്ഷങ്ങള്ക്കു മുന്പ് നടന്ന മണ്ണെടുപ്പ് മൂലം ഒരു പ്രദേശത്താകെ മണ്ണിടിയുകയാണ്. മലയുടെ മുകള്ഭാഗത്തായുള്ള പള്ളിമുകള് കോളനി നിവാസികളാണ് മണ്ണിടിച്ചില് ഭീഷണിയില് ആശങ്കയോടെ ജീവിതം തള്ളി നീക്കുന്നത്. നിരവധി കുടുംബങ്ങളാണ് ഇവിടെ താമസിക്കുന്നത്. മലയുടെ സമീപത്തായി വര്ഷങ്ങള്ക്കു മുന്പ് പ്രവര്ത്തിച്ചിരുന്ന പാറമടയും ഇപ്പോള് വെള്ളക്കെട്ടായി രൂപപ്പെട്ടിട്ടുണ്ട്. കോളനിയുടെ സമീപത്ത് ടവര് സ്ഥാപിച്ചിരിക്കുന്ന ഭാഗത്തിന്റെ മണ്തിട്ടകള് ഇടിയുകയാണ്. ഇടുക്കിയില് നിന്നും കളമശേരിയിലേക്കുള്ള 220 കെ.വി ലൈനാണ് ഈ ഭാഗത്തു കൂടി കടന്നു പോകുന്നത്. ഓരോ മഴയിലും ടവര് സ്ഥിതി ചെയ്യുന്ന ഭാഗത്തെ മണ്തിട്ടകള് ഇടിയുന്നുണ്ടെന്ന് പള്ളിമുകള് കോളനി നിവാസികള് പറഞ്ഞു. കഴിഞ്ഞ ദിവസം ഇതിനോട് ചേര്ന്നുള്ള ചായ്ക്കോത്ത്മല കോളനിയില് മണ്ണിടിച്ചിലിനെ തുടര്ന്ന് 42 കുടുംബങ്ങളെ മാറ്റിതാമസിപ്പിക്കാന് റവന്യുവകുപ്പ് തീരുമാനിക്കുകയും നോട്ടീസ് നല്കുകയും ചെയ്തിരുന്നു. ഇതിന് പിന്നാലെയാണ് പള്ളിമുകള് കോളനി നിവാസികളുടെ ദുരിതാവസ്ഥയും ചര്ച്ചാ വിഷയമായിരിക്കുന്നത്.